OIKEUSHALLINNON HENKILÖKUNTA OHK ry
PERSONALFÖRENINGEN vid JUSTITIEFÖRVALTNINGEN PJF rf

				24.4.2007

Oikeusministeriö 
Kriminaalipoliittinen osasto
PL 25
00023 VALTIONEUVOSTO

Viite:		Ulosoton paikallisorganisaatiota koskeva uudistus

Oikeushallinnon Henkilökunta OHK ry / Personalföreningen vid
Justitieförvaltningen PJF rf (myöhemmin OHK ry) esittää lausuntonaan  seuraavaa:

Ulosoton organisaation muuttamiseksi esitetty asetuksen muutos on kiistaton ja ymmärrettävä. OHK ry:n huoli kohdistuu muutosten aikataulun nopeuteen ja sen vaikutuksista yhdistettävien virastojen henkilöstöön. Vääjämättä kuvaan tulevat osin huomattavasti pidentyvät ellei jopa mahdottomiksi käyvät työmatkat ja ilmeisen äkillisesti muuttuvat työympäristöjen aiheuttamat paineet. 

On kohtuutonta, että mahdolliset virkasiirrot ja niistä johtuvat pitkät työmatkat aiheuttavat lisäkustannuksia. Matkojen järjestämisen hankaluus saattaa johtaa jopa henkilön työttömyyteen. 

OHK ry esittää, että päätökset tulee asioissa tehdä selkeästi aikataulutetusti ja niin, että henkilökuntaa on kuultu riittävästi ja heidän vaikutusmahdollisuutensa muuttuvaan tilanteeseen varmistetaan kaikin mahdollisin keinoin. 

Yhdistettävät virastot tulee velvoittaa käymään keskenään riittävää neuvonpitoa ja varmistamaan muutoksen sekä eri kulttuurien yhdistämisen onnistuminen, kaikkien siihen osallistuvien parhaaksi. Lisäksi asiallisten yhteistoimintaneuvottelujen pitäminen tulee varmistaa.

Riittävällä ja huolellisella etukäteissuunnittelulla edesautetaan myös henkilöstön työhyvinvointia. Muutosten kohteena olevien ulosottopiirien tulee olla aktiivisesti ja oma-aloitteisesti yhteistyössä hyvissä ajoin ennen mahdollista lopullista ja virallista päätöstä. Lupaukset muutosten hyödyistä henkilöstölle (urakehitys, koulutusmahdollisuudet, työaikojen paremmat järjestelymahdollisuudet yms.) tulee lunastaa viipymättä. Ulosottopiirien toimialueita, päätoimipaikkoja ja palvelutoimistoja koskevat päätökset tulisi tehdä joutuisasti, samoin tulisi tehdä henkilöstön työssäkäyntialueisiin vaikuttavien päätösten osalta. OHK ry edellyttää muutosten olevan mahdollisimman joustavia.

Oleellista kehitystyössä ulosoton osalta ovat johtamisen merkityksen korostaminen ja kehittäminen. OHK ry pitää myös tärkeänä ohjaussuhteiden yhdenmukaistamista, tavoiteasettelun parempaa täyttymistä, henkilöstön hyvinvointia sekä työmäärien tasapuolista jakamista.

Tuija Heino			Marita Kolu
OHK ry:n puheenjohtaja		OHK ry:n sihteeri